

**หมอใหญ่กรุงเก่า : เชิญชวนประชาชนนำบุตรหลาน**

**อายุ 1- 12 ปี ฉีดวัคซีนป้องกันโรคหัด ... ฟรี... ตั้งแต่วันนี้   
ถึงมีนาคม 2563 ณ สถานบริการสาธารณสุขใกล้บ้าน**

นายพีระ อารีรัตน์ นายแพทย์สาธารณสุขจังหวัดพระนครศรีอยุธยา กล่าวว่า สถานการณ์โรคหัดประเทศไทย ปี 2562 (ตั้งแต่ 1 มกราคม ถึง 18 ตุลาคม 2562)   
มีรายงานผู้ป่วยโรคหัด แล้วจำนวน 7,470 ราย และมีผู้ป่วยเสียชีวิต 21 ราย โดยพบ  
การระบาดใหญ่ในพื้นที่ 4 จังหวัดชายแดนภาคใต้ ผู้ป่วยส่วนใหญ่เป็นเด็กอายุต่ำกว่า 5 ปี   
ซึ่งไม่เคยได้รับวัคซีนป้องกันโรคหัดหรือได้รับวัคซีนไม่ครบตามเกณฑ์ สำหรับจังหวัดพระนครศรีอยุธยา ปี 2562 พบผู้ป่วยแล้ว จำนวน 10 ราย โดยจากการสอบสวนโรค  
ส่วนใหญ่ผู้ป่วยไม่เคยได้รับวัคซีนหรือไม่แน่ใจ เพื่อเป็นการป้องกันจึงขอเชิญชวนประชาชน  
นำบุตรหลานอายุ 1- 12 ปี ฉีดวัคซีนป้องกันโรคหัด ... ฟรีไม่มีค่าใช้จ่าย... ณ สถานบริการสาธารณสุขใกล้บ้าน

**โรคหัด** เป็นโรคไข้ออกผื่น เกิดจากเชื้อไวรัสหัด พบบ่อยในเด็กช่วงอายุ 1 – 6ปี นับว่าเป็นโรคที่มีความสำคัญมากโรคหนึ่ง เพราะอาจมีโรคแทรกซ้อนทำให้เด็กเสียชีวิตได้  **อาการ** จะคล้ายกับหวัดธรรมดา คือ มีไข้นำมาก่อน น้ำมูกไหล ไอแห้งๆ ต่อมาอาการต่างๆ จะเพิ่มขึ้น มีไข้สูง ตาแดงก่ำและแฉะ ไอและน้ำมูกมาก เด็กอาจมีไข้สูงประมาณ 3 – 4 วัน จึงเริ่มมีผื่นนูนแดง ติดกันเป็นปื้นๆ โดยจะขึ้นที่หน้าบริเวณชิดขอบผมแล้วแผ่กระจายไปทั่วตัว ใช้เวลาประมาณ 2 – 3 วัน ไข้ก็เริ่มลดลง ผื่นคงอยู่นาน 5 – 6 วัน กว่าจะจางหายไปหมด กินเวลาประมาณ 2 สัปดาห์ **อาการแทรกซ้อน** พบได้บ่อยโดยเฉพาะเด็กที่ขาดสารอาหารหรือในเด็กเล็ก โรคแทรกซ้อนที่สำคัญ ได้แก่ สมองอักเสบ ปอดบวม หลอดลมอักเสบ   
เยื่อบุตาอักเสบ หูอักเสบ ถ่ายเหลว นพ.พีระ อารีรัตน์ กล่าวต่อว่า โรคหัดติดต่อกันได้ง่ายมาก โดยการไอ จาม   
หรือพูดคุยกันในระยะใกล้ชิด เชื้อไวรัสหัดจะกระจายอยู่ในละอองเสมหะ น้ำมูก น้ำลาย  
ของผู้ป่วย และเข้าสู่ร่างกายโดยการหายใจ บางครั้งเชื้ออยู่ในอากาศ เมื่อหายใจเอาละออง  
ที่มีเชื้อเข้าไปก็ทำให้เป็นโรคได้ ทั้งนี้ วิธีป้องกันโรคหัด ที่สำคัญและได้ผลดีที่สุด คือ การฉีดวัคซีน ดังนั้น **ผู้ปกครองควรนำ**บุตรหลานอายุ 1- 12 ปี ฉีดวัคซีนป้องกันโรคหัด ... ฟรี...   
ณ สถานบริการสาธารณสุขใกล้บ้าน **ตั้งแต่วันนี้ ถึงมีนาคม 2563 สามารถ**สอบถามข้อมูลเพิ่มเติม โทรสายด่วนกรมควบคุมโรค 1422

**งานประชาสัมพันธ์ กลุ่มงานบริหารทั่วไป สำนักงานสาธารณสุขจังหวัดพระนครศรีอยุธยา โทร ๐ – ๓๕๒๔ - ๑๕๒๐ ต่อ ๑๑๐**